R40 miljoen vir ete saam met Warren BuffetWarren Buffet. Foto: Twitter Wat is ŉ middagete saam met die miljardêr-sakemagnaat Warren Buffet werd? Volgens ŉ anonieme bieër, meer as $3 miljoen. Reuters berig ŉ anonieme bieër het Vrydag $3 300 100 (ongeveer R41 miljoen) opgedok om ŉ private middagete saam met Buffett (87), uitvoerende hoof van Berkshire Hathaway Inc., te geniet. Volgens die nuusagentskap kom dié bod aan die einde van ŉ vyf dag lange aanlynveiling op eBay ten bate van die Glide-stigting, ŉ liefdadigheidsorganisasie in San Francisco wat mense help wat arm of haweloos is, of wat sukkel met verslawing. Volgens Financial Times is dit die derde hoogste bod wat nog behaal is sedert Buffet begin het om jaarliks ŉ middagete saam met hom vir dié veiling aan te bied. Die rekordprys wat al betaal is vir dié voorreg is $3 456 789, albei op veilings in 2012 en 2016. Buffet word geag as een van die suksesvolste sakebeleggers van alle tye. Berkshire Hathaway besit meer as 60 maatskappye insluitend Geico, Duracell en die kettingsrestaurant Dairy Queen. Buffet is bekend daarvoor dat hy die grootste deel van sy fortuin aan liefdadigheid skenk. Na raming het hy tot dusver byna $32 miljard aan liefdadigheidsorganisasies gegee. CNBC berig daar is vanjaar meer as $26 miljoen (R330 miljoen) vir Glide deur die aanlyn-veiling ingesamel. Die wenner van die bod kan nou vir dié stewige prys sewe vriende nooi om saam met Buffet en sy vrou middagete by Smith & Wollensky in New York te geniet. Buffet is bereid om tydens die geselligheid oor enigiets te gesels, behalwe waarin hy volgende gaan belê. Dit is nie duidelik of Buffet vir die restaurantrekening sal pa staan nie….